片雪歌
作者：張耒
朝代：宋

paragraphs: 瑶池一片孤飛雪，風急身輕飛不歇。
誰將翠袖遮得歸，十斛明珠換與誰。
金龜貴客迎將去，玉作輜軿載塵霧。
人間不解桃李心，獨與琵琶自相語。
主人白頭情不親，朱樓夜鎖梨花春。
願同花落寄流水，飄出朱門隨路塵。
長恐此生空已矣，從此失身輕薄子。
人生但樂兩知心，誰是瓊瑶孰泥滓。
鶯驚中彈花辭樹，蝶散蜂驚春日暮。
風光不斷流水長，不知片雪今何處。